Врз основа на Закон за заштита на личните податоци ( Службен весник на Република Македонија бр.7/05, 103/08, 124/10 и 43/14) и Правилник за техничките и организационите мерки за обезбедување тајност и заштита на обработката на личните податоци ( Службен весник на Република Македонија Бр. 111/05), Управниот одбор на (назив на здружението) на ден (дата) година донесе:

**ПРАВИЛНИК**

**ЗА ТЕХНИЧКИТЕ И ОРГАНИЗАЦИОНИТЕ МЕРКИ ЗА**

**ОБЕЗБЕДУВАЊЕ ТАЈНОСТ И ЗАШТИТА ПРИ ОБРАБОТКА НА ЛИЧНИТЕ ПОДАТОЦИ**

**Член 1**

Со овој Правилник се пропишуваат техничките и организационите мерки за обезбедување тајност и заштита на обработка на личните податоци на субјектот на личните податоци и заштита на обработката на личните податоци на субјектот на личните податоци што ги применува (назив на здружението).

**Член 2**

Одделни изрази употребени во овој Правилник го имаат следново значење:

1. **"Личен податок"** е секоја информација која се однесува на идентификувано физичко лице или физичко лице кое може да се идентификува, а лице кое може да се идентификува е лице чиј идентитет може да се утврди директно или индиректно, посебно врз основа на единствен матичен број на граѓанинот или врз основа на едно или повеќе обележја специфични за неговиот физички, ментален, економски, културен или социјален идентитет;

2. **"Обработка на лични податоци"** е секоја операција или збир на операции што се изведуваат врз лични податоци на автоматски или друг начин, како што е: собирање, евидентирање, организирање, чување, приспособување или промена, повлекување, консултирање, употреба, откривање преку пренесување, објавување или на друг начин правење достапни, изедначување, комбинирање, блокирање, бришење или уништување;

3. **"Обработувач на збирка на лични податоци"** е физичко или правно лице или законски овластен државен орган кое ги обработува личните податоци за сметка на Контролорот;

4.**"Субјект на лични податоци"** е секое физичко лице на кое се однесуваат обработените податоци;

5. **"Корисник"** е физичко или правно лице, државен орган или друго тело на кое му се откриваат податоците, заради извршување на редовни работи во согласност со закон. Органите на кои можат да им се откриваат податоците во рамките на посебна истрага, не се сметаат за корисници во смисла на овој закон;

6. **"Согласност на субјектот на лични податоци"** е слободно и изречно дадена изјава на волја на субјектот на лични податоци со која се согласува со обработката на неговите лични податоци за однапред определени цели;

7. **"Извршител"** е физичко лице, вработен, лице ангажирано со договор, волонтер, практикант и надворешен соработник во (назив на здружението), а кое извршува работи поврзани со обработка на лични податоци.

**Член 3**

(назив на здружението) при автоматизирана обработка на личните податоци има обезбедено технички мерки за заштита на обработка на личните податоци, и тоа:

1. Секое лице вработено/ангажирано од страна на (назив на здружението) има на располагање посебен персонален компјутер за извршување на своите работни задачи, сопствено биро и место за работа;

2. Посебно корисничко име и лозинка (составена од комбинација на 3(три) карактери – азбучни и/или нумерички) на секој одделен персонален компјутер кој се користи за потребите и е во сопственост на (назив на здружението), со тоа што секој одделен обработувач на збирка на лични податоци односно секој одделен извршител има посебна лозинка единствено за персоналниот компјутер во сопственост на (назив на здружението), а кој му е ставен на располагање од (назив на здружението) за извршување на своите работни задачи, со тоа што:

* лозинката дозволува пристап на извршителот до деловите од системот потребни за извршување на неговата работа;
* лозинката е тајна и не смее да се издава на трети лица надвор од канцеларијата на (назив на здружението), ниту смеат да ги издаваат самите обработувачи на збирката на лични податоци односно извршители во (назив на здружението);
* ниту еден обработувач на збирката на лични податоци, особено ниту еден извршител не може и не смее да го користи персоналниот компјутер кој на друг обработувач на збирка на лични податоци, односно извршител му е ставен на располагање од страна на (назив на здружението) за извршување на неговите работни задачи;

3. Автоматизирано одјавување од системот на секој одделен персонален компјутер по изминување на определен период на неактивност (една минута) и за повторно активирање на системот на персоналниот компјутер потребно е одново впишување на лозинката;

4. Ефективна и сигурна анти-вирусна заштита на системот (Microsoft Security Essentials), а која е инсталирана на сите персонални компјутери кои се наоѓаат во (назив на здружението) и која постојано преку интернет врска се ажурира со најнови системи за заштита (up-date) заради превентива од непознати и непланирани закани од нови вируси.

Извршителот кој ги врши работите за човечки ресурси во (назив на здружението), доколку таков постои, треба да го известува администраторот на збирки на лични податоци за вработувањето или ангажирањето по друг основ на секој извршител со право на пристап до информатичкиот систем, за да биде доделено корисничко име и лозинка, како и за престанокот на вработувањето или ангажирањето, за да бидат корисничкото име и лозинката избришани односно заклучени за натамошен пристап.

Известувањето на став 2 од овој член се врши и при било кои други промени во работниот или статусот на ангажирањето на извршителот што има влијание врз нивото или обемот на дозволениот пристап до збирките на лични податоци.

**Член 4**

(назив на здружението) обезбедува организациски мерки за заштита на обработка на личните податоци, во поглед на информирањето на вработените, лицата ангажирани со договор, волонтерите и практикантите, физичката заштита на работните простории и опремата и заштитата на информатичкиот систем во целина, вклучувајќи го и преносот на податоците.

**Член 5**

(назив на здружението) при автоматизираната обработка на личните податоци има обезбедено организациски мерки за заштита на обработката на личните податоци, и тоа:

1. Секој одделен обработувач на збирка на лични податоци односно секој одделен Извршител има своја посебна службена е-маил адреса со посебен account, а самото здружение има посебна контакт е-маил адреса[[1]](#footnote-1) \_\_\_\_\_\_\_\_\_\_\_\_\_\_\_\_\_ за пристап до истата одговорно е само 1(едно) лице назначено од Претседателот на (назив на здружението);

2. Копиите од секој одделен предмет во материјална форма се чуваат во посебни нумеризирани регистратори, а списокот со броевите на регистраторите и со името на секој одделен клиент – субјект на лични податоци се чува во електронска форма во еден од персоналните компјутери во сопственост на (назив на здружението);

3. Копиите од секој одделен предмет во материјална форма се чуваат и не се уништуваат се до нивно враќање на клиентот, а во персоналните компјутери во сопственост на (назив на здружението) се чуваат и во електронска форма трајно, односно податоците внесени во компјутерскиот систем не се бришат;

4. Доставата на целокупната документација која се предава и/или се доставува до странките на (назив на здружението) - субјекти на лични податоци се врши во затворен плик со прецизно наведено име и презиме/назив на субјектот на кој се доставува пликот;

5. Сите лични податоци кои се цитираат во документи кои се изготвуваат од (назив на здружението), а се доставуваат до надлежен суд, управни органи, министерства и други институции или други корисници, се издаваат единствено по добиена изречна согласност од страна на субјектот, видно од писмено полномошно;

6. (назив на здружението) располага со посебна сала за состаноци со странките и за прием на трети лица од надвор, со што е оневозможено влегување на надворешни лице во работниот дел на (назив на здружението) и било каков контакт (материјален или евентуално визуелен) на овие лица со предметите, досиејата и другите документи кои се наоѓаат во (назив на здружението).

7. Состаноците помеѓу странките и извршителите/обработувачите на лични податоци однапред се закажуваат и планираат со цел да се избегне сретнување на две или повеќе странки во исто време;

8. (назив на здружението) располага со посебен простор одвоен од полукружен вид, а во кој би можеле да причекаат странките во случај евентуално во исто време во (назив на здружението) да се присутни две или повеќе странки;

9. Во присуство на странки, во присуство на трети лица од надвор, во просториите на (назив на здружението) не се превземаат било какви телефонски разговори со други странки, а со цел обезбедување доверливост;

10. Секој одделен обработувач на збирка на лични податоци односно секој одделен извршител ќе потпише изјава за доверливост, обезбедување тајност, заштита на личните податоци и обработка на личните податоци согласно овластувањата и инструкциите добиени од (назив на здружението) и од властодавецот, во форма на писмено Полномошно;

11. Обезбедена е целосно доверливост и сигурност на лозинките и останатите форми на идентификација за пристап на личните податоци, а во случај на нивно евентуално разоткривање обезбедено е веднаш да се регистрира нова лозинка;

12. Организациските правила за пристап на извршителите до интернет кои се однесуваат на симнување и снимање документи превземени од електронска пошта и други извори;

13. Секое изнесување на било кој медиум кој е носител на лични податоци (компакт диск, УСБ, пренослив компјутер и други медиуми за пренос на податоци), надвор од работните простории на (назив на здружението) не е дозволено, единствено е можно по исклучок, за службени потреби, со посебна дозвола и контрола од Претседателот на (назив на здружението), а се со цел да не дојде до нивно губење или незаконско користење;

14. Почитување на техничките упатства при инсталирање и користење на опремата на која се обработуваат личните податоци.

**Член 6**

Лицата кои се вработуваат/ангажираат во (назив на здружението), пред нивно отпочнување со работа, се запознаваат со заштита на личните податоци и потпишуваат изјава предвидена со член 5 став 1 точка 10 од овој Правилник.

Претседателот на (назив на здружението) пред непосредното започнување со работа на Извршителите, а поврзана со обработка на личните податоци, дополнително ги информира за непосредните обврски за заштита на личните податоци.

**Член 7**

(назив на здружението) обезбедува соодветна заштита – мрежна бариера (фајервол) помеѓу неговиот систем и интернет или било која друга форма надворешна мрежа, како заштитна мерка против недозволени или злонамерни обиди за влез или пробивање на системот.

**Член 8**

(назив на здружението) презема дополнителни технички и организациски мерки при обработка на личните податоци на секој клиент поединечно, вклучувајќи негов ЕМБГ/ЕМБС, адреса/седиште и регистарски број на лична карта.

**Член 9**

Преку дополнителни технички и организациски мерки при обработка на личните податоци се обезбедува:

* можност за препознавање на секој поединечен овластен пристап до информатичкиот систем;
* Работа со податоците во редовното работно време на МЗМП.

**Член 10**

Овој Правилник влегува во сила на денот на неговото потпишување, а заедно со изјавите предвидени во член 5 став 1 точка 10 од овој Правилник потпишани од сите лица вработени, лица ангажирани со договор, волонтери и практиканти и нацрт на Полномошно кое се дава од страна на странките во својство на властодаватели, да се достави на увид и одобрување до Дирекција за заштита на личните податоци.

За УПРАВЕН ОДБОР НА ЗДРУЖЕНИЕТО

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Претседател

1. Да се вметне контакт адресата на здружението [↑](#footnote-ref-1)